
Az agrárinnováció eredményessége a KFI szakpolitika tükrében

A dolgozat megvizsgálja a hazai agrárinnovációs szektor eredményességét, összevetve a kutatás, fejlesztés és innovációra (KFI) vonatkozó szakpolitika céljaival. Az agrárium hazánkban kiemelt ágazat, amelynek működése és KFI tevékenysége számos gazdasági és társadalmi hatással bír, így a téma vizsgálata aktuális és indokolt. Nemzetközileg is elterjedt az innovációs ökoszisztéma koncepciója, amely összekapcsolja az innovációs láncolat szereplőit. A hazai szakpolitika a felsőoktatás bázisán kezdte meg építeni az ökoszisztémát, melynek célja, hogy szoros együttműködés alakuljon ki az egyetemek és a vállalkozások között. Az első hipotézis vizsgálata arra keresi a választ, hogy az ökoszisztéma kormányzati építése szükséges-e, avagy ezen kapcsolatok korábban maguktól kialakultak. Korrelációs együttható vizsgálata történt az elmúlt évek támogatott agrártudományi KFI projektek területi megoszlása és az egyetemek regionális elhelyezkedése között. A kapcsolat közepesnél gyengébb (0,34), vagyis egy adott régióban nem valósult meg több agrártudományi KKV KFI projekt annak hatására, hogy a közelben releváns egyetemi jelenlét volt. A pályázati rendszer eredményei alapján megállapítható az agrárinnováció kiemelkedő súlya, mivel minden tizedik KKV KFI projekt témája kapcsolódik az agráriumhoz.
Egy ország teljesítményét az Európai Innovációs Eredménytábla (EIS) rangsorolása alapján határozzák meg, amely több indikátor alapján vizsgálja a KFI ráfordításokat (input) és kibocsátásait (output). Tekintettel a hazai agrárium kiemelt szerepére, vizsgálandó a terület KFI eredményessége. A második hipotézis feltételezi, hogy az agrárinnovációs szektor kibocsátása kedvező tendenciát mutat az elmúlt évtizedben. Az eredményesség vizsgálható az adott ágazat kibocsátásának nominális változása (abszolút) és a többi tudományterülethez viszonyított (relatív) helyzete alapján, valamint az outputok színvonala (minőségi) szerint. Az EIS logikáját követve négy indikátor került kiválasztásra a modellben: 1. tudományos publikációk, 2. szellemitulajdon-védelmi bejelentések, 3. díjazott innovációk, 4. innovációs eredmények szakértői vizsgálata. Az eredmények a mennyiségi fejlődést kevésbé, a minőségit azonban egyértelműen alátámasztják, így a hipotézis részben igazolt. A vizsgálati tapasztalatok alapján több konstruktív javaslat került megfogalmazásra az ökoszisztéma és a pályázati rendszer fejlesztésére.



